Helsingin kaupunki on häätänyt lentokoneet Malmin kentän hangaarista. Lämmintä 60 koneen hallia pidetään tyhjänä samaan aikaan kun koneita suojataan taivasalla talven varalle. Päätös on merkinnyt kaupungille vuokramenetyksinä jo noin neljännesmiljoonaa euroa.

Malmin kentän lentokoneita joudutaan suojaamaan talven varalta, koska kaupunki ei enää päästä niitä hangaariin. RISTO KUNNAS

– Tässä ei ole mitään järkeä, jyrähtää helsinkiläinen kaupunginvaltuutettu Atte Kaleva (kok) viitaten kaupungin päätökseen kieltäytyä vuokraamasta Malmin kentän suurta lentokonehallia edes talvikaudeksi alkuperäiseen tarkoitukseensa.

Koneet pihalle

Kaupunki osti Malmin kentän kiinteistöt Finavialta tammikuussa 2017. Ykköshallissa vuokralla olleet yksityiset ja yritykset olisivat halunneet jatkaa vuokralla, mutta kaupunki ei tähän suostunut. Se irtisanoi sopimukset ja hääti koneet taivasalle.

Helmikuussa 2017 kaupunki siirsi hallin vuokraamisen Tukkutori-toiminnon vastuulle. Päätöksen taustalla oli Iltalehden tietojen mukaan silloinen vihreä apulaiskaupunginjohto.

Tukkutorille annettiin ohjeistuksena, että hallia voi vuokrata ainoastaan tapahtumakäyttöön. Tämä siitä huolimatta, että pelastuslaitos oli jo lokakuussa 2016 ilmoittanut, ettei halli siihen sovellu muun muassa poistumisteiden, lattiapinnan ja sähköasennusten puutteellisuuksista johtuen.

Kentän suurin halli on ollut noin puolitoista vuotta tyhjillään lukuun ottamatta yhtä yritystä, joka on jääräpäisesti säilyttänyt muutamia koulu- ja vuokrakoneitaan kielletyssä hallissa.

Samaan aikaan kun häädettyjä koneita paketoidaan ja suojataan ulkona talven varalle, kaupunki lämmittää tyhjää hallia kaukolämmöllä.

Juttu jatkuu kuvan jälkeen

Kaupungin päätös pakottaa saksalaisyhtiön pitämään miljoonakopteriaan diesel-puhaltimella varustetussa pressuteltassa samaan aikaan kun tyhjää konehallia pidetään lämpimänä. RISTO KUNNAS

Lämpöpuhallin telttaan

Irtisanomispäätös romahdutti vuokratulot. Kun ne aiemmin olivat vuositasolla 160000 euroa, vastaava määrä on nyt runsaat 5000 euroa.

Kaupunki on päätöksestään johtuen menettänyt tähän mennessä jo noin 250000 euroa. Hallia on saatu vuokralle vain joitakin yritysten kuvauksia ja autoesittelyjä varten.

IL:n tietojen mukaan hallipaikasta olisi ollut erittäin kiinnostunut muun muassa saksalainen helikopteriyhtiö, joka lentää säännöllistä huoltoliikennettä Itämerellä Nord Stream -kaasuputkea rakentaville aluksille.

Kaupunki ei suostunut vuokraamaan yhtiölle paikkaa edes talvikaudeksi, joten se joutuu nyt pitämään kopteriaan diesel-puhaltimella lämmitetyssä eristämättömässä telttahallissa.

Juttu jatkuu kuvan jälkeen

1930-luvulla rakennettu jättihangaari ei pelastuslaitoksen mukaan sovellu kaupungin kaavailemien yleisötapahtumien pitopaikaksi. RISTO KUNNAS

”Näyttää kiusanteolta”

Kaupunkiympäristölautakunnassa hallin väliaikaista vuokraamista ajanut Atte Kaleva katsoo, että hallin vuokrausta koskevat päätökset tulisi pitää erillään Malmin kentän mahdollisesta lakkauttamisesta ja asuntorakentamisesta.

– Tällainen toiminta näyttää suoranaiselta kiusanteolta, Kaleva sanoo.

– Takana on poliittinen prosessi. Se porukka, joka ajaa Malmin alasajoa, yrittää etukäteen lopettaa kaiken lentotoiminnan. Sitten voidaan sanoa, että kenttää ei kannata ylläpitää, kun sieltä ei kerran enää lennetä.

Kaleva on näreissään myös siitä, että vaikka kaupunki ei haluaisi päästää koneita ilmaan, se päästää taivaalle isot ja ennakoitavat vuokratulot.

– Tällaiset (menetykset) on helppo piilottaa (kaupungin) valtavaan budjettiin. Kyseessä on kuitenkin niin suuri raha, että tässä pitäisi toimia vastuullisesti.

”Ei erityistä roolia”

Viimeisimmän hylkäyksen vuokralaisten oikaisuvaatimuksiin teki nykyisen apulaispormestari Anni Sinnemäen johtama kaupunkiympäristölautakunta viime vuoden syyskuussa. Lautakunta perusteli päätöstään muun muassa vaaratilanteilla, joita voisi syntyä yleisötapahtumien ja varastoitujen lentokoneiden kohtaamisissa.

Iltalehti lähetti apulaispormestari Sinnemäelle viisi kysymystä koskien muun muassa vuokratulojen romahdusta ja ilmailutoiminnan hankaloittamista. Sinnemäki ohjasi kysymykset edelleen kaupunkiympäristön viestintään.

– Minulla ei ole erityistä roolia päättäjänä Malmin vuokrauksia koskien, Sinnemäki vähätteli osuuttaan.

Juttu jatkuu kuvan jälkeen

– Koneilla pitää välillä olla sulatuspaikka ja ne on saatava kuivaksi. Niiden avioniikka ei kestä jatkuvaa kylmää, huomauttaa Malmin lentoaseman ystävät ry:n puheenjohtaja Timo Hyvönen kaupungin kieltämässä hallissa. RISTO KUNNAS

Luvut näyttävät toista

Viestinnästä kiistetään kiusanteko ja viitattiin lautakunnan hylkäyspäätökseen, yleisöturvallisuuteen ja ”kiinnostuksen lisääntymiseen Malmin lentokenttää kohtaan tapahtumapaikkana”.

Hallin vuokratapahtumat eivät väitettä kuitenkaan tue. IL:n tietojen mukaan viime vuoden syyskuusta tämän vuoden lokakuuhun mennessä hallia oli vuokrattu vain kymmenkunta kertaa. Nuo promootiot ja kuvaukset tuottivat kaupungille yhteensä vaatimattomat viitisentuhatta euroa.